Suid Afrikaanse Nuus Thread - Page 84 - Stormfront
Page 84 of 226 « First < 34 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 134 184 > Last »
06-27-2006, 03:03 AM #831
Rowers het soos gewone klante gelyk
‘Hulle het een vir een soos enige ander kopers in die winkel ingestap.”
Daarom het ’n motorwag wat diens gedoen het voor die Pick ’n Pay by die Honey Junction-winkelsentrum in Honeydew View in die noordweste van Johannesburg, niks vermoed oomblikke voordat sowat 20 rowers die kassiere en klante in dié supermark oorval het nie.
Die rowers het ná die rooftog gevlug en was kort daarna in ’n bloedige skietgeveg met die polisie in Jeppestown in die Johannesburgse stadsgebied betrokke nadat hul wegkruipplek aan die lig gekom het.
Twaalf mense, onder wie vier polisiebeamptes, is in die skietery dood.
Volgens dié motorwag, wat uit vrees vir viktimisasie anoniem wou bly, het hy eers “oomblikke nadat die mans met hul operasie in die winkel begin het, besef daar is moeilikheid”.
“Van my kollegas (die ander motorwagte) is deur die rowers beveel om in die winkel in te gaan en plat op die vloer te lê. Hulle is vir wapens deursoek.
“Ek het besluit om weg te hardloop. Saam met my was ’n veiligheidswag, en ons kon toe die polisie bel,” het die man vertel.
Volgens hom het die rowers beursies en selfone van die klante geroof.
“Een man het hom verset en is in die been geskiet deur een van die rowers.”
Dit is nog onseker hoeveel geld by die kassiere geroof is.
Mnr. John Stavrides, eienaar en bestuurder van die Pick ’n Pay by Honey Junction, het gesê sy werknemers is ongedeerd ná die voorval.
“Ons het iemand gekry wat berading aan hulle sal gee. Ek het ook vroeër die klant wat in die been geskiet is in die hospitaal gaan besoek en hy lyk buite gevaar.
“Vandag is dinge hier (by Pick ’n Pay) weer normaal en die besigheid gaan aan. Maar dit is vir seker die grootste vorm van misdaad wat dié winkel tot nog toe getref het,” het Stavrides gesê.
Volgens die motorwag het die rowers in ’n Mazda, ’n Golf en ’n minibustaxi gevlug.
“Die veiligheidswag by ons kon die een rower in die arm wond,” het hy gesê.
Dié rower was die een wat die polisie tot in Jeppestown gelei het waar die skietgeveg met die res van die rowerbende uiteindelik uitgebreek het.
06-28-2006, 02:12 AM #832
Polisie mag slegs uit selfverdediging sneller trek
In konfrontasies met moorddadige roofbendes soos die naweek in Johannesburg, mag die polisie wel skiet met die doel om te dood, maar slegs wanneer dit in selfverdediging absoluut nodig is.
Uitsprake deur die minister van veiligheid en sekuriteit, mnr. Charles Nqakula, dat polisielede enigeen wat ’n vuurwapen op hulle rig, sal doodskiet, is daarom nie ’n groen lig vir rampokker-offisiere om te maak soos hulle wil nie.
Só het prof. Marinus Wiechers, oud-hoogleraar in die reg aan Unisa, gister gesê.
Nqakula, politieke hoof van die polisie, het dit onomwonde gestel dat die polisie die reg het om homself in sulke situasies te beskerm, selfs met “maksimum geweld”.
Polisielede is al in die verlede aangekla as hulle vermeende misdadigers geskiet het sonder dat die polisielid se eie lewe in gevaar was.
Volgens Wiechers kan die minister se opmerkings enersyds geïnterpreteer word as ’n teken dat “die polisie bo die reg is, ’n tipe superbende wat skiet sonder om vrae te vra”.
Hy sê die regsposisie bly onveranderd.
“Ek sou hoop Nqakula het bloot die huidige regsposisie sterk beklemtoon, dat as ’n polisielid se lewe bedreig word, hy of sy in selfverdediging mag optree.”
“Polisielede werk in baie gevaarlike omstandighede en daar word makliker op hulle geskiet as op jou en my,” het Wiechers bygevoeg.
Nqakula se opmerkings moet gesien word in die lig van sy onlangse “blaps” in die parlement, toe hy gesê het diegene wat kla oor misdaad moet liefs die land verlaat.
Hy het later erken misdaadvlakke is onaanvaarbaar hoog, en gesê sy opmerking was op drie opposisie-LP’s gerig.
Volgens mnr. Steve Mabona, woordvoerder van die onafhanklike klagtedirektoraat (OKD), wat klagtes teen polisielede ondersoek, bevestig Nqakula se jongste uitsprake dat die polisie die reg het om misdadigers hard by te kom.
“Die polisie het die reg om sterk op te tree,” het Mabona gesê.
06-28-2006, 02:14 AM #833
747 wat oor man ry, is hoogs ongewoon
’n Kenner van lugvaart- veiligheid het gister gesê die ongeluk waarin ’n 50-jarige grondingenieur Sondag by die Johannesburgse Lughawe onder die wiele van ’n Boeing 747 beland het, was “hoogs ongewoon” en dalk die oorsaak van ’n kommunikasieprobleem met die vlieënier.
Minstens drie ondersoekspanne het gister nog die oorsaak van die voorval gesoek.
Die Suid-Afrikaanse Lugdiens (SAL) het gister bekend gemaak die beseerde ingenieur is mnr. Michael Parkes.
Parkes werk al meer as 20 jaar vir die SAL en sy tegniese filiaal South African Airways Technical (SAAT), het me. Jacqui O’Sullivan, die redery se hoof-woordvoerder, gesê.
Parkes se linkervoet is Sondag ná die voorval afgesit. Hy was aan diens toe ’n Boeing 747-400 van British Airways (BA) digby die lughawegebou geparkeer is kort nadat dit vroegoggend uit Londen aangekom het. Só ’n vliegtuig weeg sowat 250 ton.
Parkes, wat onder meer daarvoor verantwoordelik was om die Jumbo se wiele met stopblokke te stuit nadat die vliegtuig tot stilstand gekom het, het onder die twee voorwiele beland.
Hy is met ’n noodvlug na die Milpark-hospitaal geneem, waar sy toestand gistermiddag “kritiek, maar stabiel” was, het me. Amelda Swartz, hospitaalwoordvoerder, gesê.
Daar is tans “geen gevaar” dat hy sy regterbeen sal verloor nie.
Volgens mnr. Stephen Forbes, woordvoerder van BA, het twee veiligheidsondersoekers Maandag uit Londen aangekom en duur hul ondersoek voort. Hy wou nie oor die oorsake bespiegel nie. Ook die departement van arbeid, die burgerlugvaartowerheid (BLO) en SAAT doen ondersoeke.
Twee vlieëniers met wie Beeld gepraat het, sê Parkes se ongeluk is “hoogs ongewoon”, veral in die lig van die standaardprosedure as jy ’n passasierstraler van by die 70 m lank parkeer.
Dís hoe dit werk, het ’n gesoute 747-loods gister vertel:
) Die vliegtuig ry na parkeerplek en hou stil.
) ’n Parkeerrem, soos ’n motor se handrem, word geaktiveer.
) Die vier enjins word afgeskakel.
) Die straler se bakenliggie word afgeskakel om te wys grond*personeel kan die vliegtuig nader.
) ’n Grondingenieur, soos Parkes, posisioneer stopblokke sodat die wiele nie kan rol nie.
) Eers nadat die ingenieur met die vlieënier kommunikeer en sê die wiele is vas, word die parkeerrem losgemaak sodat die remme kan begin afkoel.
“Sodra die rem losgemaak word, hou die vlieënier die vliegtuig gewoonlik fyn dop vir ingeval hy rol, sodat die remme geaktiveer kan word.”
’n Ander ervare vlieënier en kenner van lugvaartveiligheid het gesê “daar was waarskynlik óf ’n misverstand tussen die vlieënier en die ingenieur, óf die vliegtuig het teruggerol”.
Talle staanplekke by die Johannesburgse Lughawe is volgens hom teen effense hellings geleë, maar grondpersoneel is hiervan bewus en “weet waar en by watter wiele om stopblok*ke te sit”. Hy sê die vliegtuig moes glad nie beweeg het nie.
Parkes sterk steeds in die waaksaal aan en kon gister nog nie met sy familie kommunikeer nie.
06-28-2006, 02:16 AM #834
N4-tolpad dalk onwettig, bevind hof
Nelspruit. – Die wetlike status van die N4-tolpad en sy tolhekke wat van Bronkhorstspruit tot in Maputo loop, is in die gedrang.
Dít nadat die hooggeregshof bevind het dat dié tolpad nooit behoorlik ge*proklameer is nie.
Dié opspraakwekkende uitspraak kan verreikende gevolge vir die tolpad se operateurs, Trac (Trans African Concessions), inhou. Trac het miljoene rande belê om die pad te bou en vir 30 jaar te bedryf. Die uitspraak volg nadat mnr. Neil Smit, ’n makelaar van Nelspruit, in 2001 geweier het om tolgeld by die Nkomazi Plaza te betaal.
Hy het in Februarie 2001 by minstens 12 geleenthede deur die tolhek gery sonder om die voorgeskrewe tolgeld te betaal. Hy is in die landdroshof aangekla, waar die saak later teruggetrek is toe die staat versuim het om nadere besonderhede aan die verdediging te verskaf. Smit is later weer aangekla en die direkteur van openbare vervolging het tóé gelas dat die saak weens die kompleksiteit daarvan reguit hooggeregshof toe moet gaan.
Vrydag het regter Phineas Mojapelo bevind dat die tolpad wat destyds ingevolge die Nasionale Padagentskap Wet 7 van 1998 gebou is, nie behoorlik ge*proklameer is nie en dat Smit dus nie verplig was om die tolgeld te betaal nie.
Hy het hom egter skuldig bevind aan die alternatiewe klag van versuim om by ’n rooi verkeerslig stil te hou.
Hy is met R6 000, waarvan R3 000 opgeskort is vir drie jaar, beboet.
Mnr. Dirk Bosman, Smit se regsverteenwoordiger, het ná die uitspraak aansoek gedoen vir verlof tot appèl teen Smit se skuldigbevinding en vonnis op die alternatiewe klag.
In sy uitspraak het Mojapelo dit duidelik gestel dat die staat nie bo redelike twyfel kon bewys dat hulle behoorlik met die plaaslike owerhede, veral met dié van Middelburg/Witbank en die destydse Marlothpark plaaslike owerheid, gekonsulteer het, alvorens toestemming vir die bou van die pad gegee is nie.
Mojapelo het verder bevind dat die goedkeuring vir die bou van die tolpad onder die ou wet (Wet 54 van 1971), nie onder die nuwe wet geldig was nie. Ingevolge die nuwe wetgewing word ’n pad slegs as ’n tolpad geag indien dit voor of op 19 Mei 1998 bestaan en in bedryf was.
Die eerste tolgeld (by die Middelburg Plaza) is eers op 8 Desember 1998 gehef.
Mojapelo het ook daarop klem gelê dat die saak voor hom ’n strafsaak is en dat hy dus nie ’n bevel kan uitreik dat die pad onwettig is nie.
Hy het gesê dat só ’n bevel oorweeg sal kan word indien ’n applikant só ’n aansoek teen alle belanghebbende partye by die hoë hof indien.
“Ek is van mening dat só ’n aansoek goeie meriete het om te slaag veral gesien in die lig van die bevinding wat reeds in hierdie strafsaak gemaak is,” het Bosman gesê.
06-28-2006, 02:27 AM #835
Polisiehoof skuldig op 3 klagte
DIE polisiehoof in die Suid-Vrystaat is in ’n tugverhoor deur die polisie se nasionale hoofkantoor skuldig bevind op drie aanklagte van wanbestuur wat verband hou met die herhaaldelike verkragting van ’n vrou terwyl sy in polisieaanhouding was.
Kragtens ’n bevel van die tugkomitee is asst.komm. Baile Motswenyane se salaris weens haar skuldigbevinding vir ’n jaar verlaag tot op intreevlak van haar rang. Sy is ook met R500 beboet, opgeskort vir ’n jaar.
Insp. Loraine Kalp, provinsiale woordvoerder, het bevestig Motswenyane is op 2 Junie ná ’n verhoor by die polisie se hoofkantoor in Bloemfontein skuldig bevind en gevonnis.
Die polisie het gister by verdere navraag gesê die aanklagte hou verband met vorderingsverslae en opvolgwerk rondom die Smithfield-verkragting. Motswenyane het op vier aanklagte verskyn. Sy is op drie van dié aanklagte skuldig bevind en het reeds appèl teen die skuldigbevinding en uitspraak aangeteken.
Die aanklagte hou verband met die opspraakwekkende verkragting van ’n vroulike gevangene in Augustus 2002 in die Smithfield-polisieselle.
Die polisie het gister bevestig drie polisiebeamptes is sedertdien departementeel verhoor en skuldig bevind aan dié verkragtings. ’n Vierde polisiebeampte is vrygespreek.
Sr.supt. Sam Sesing, provinsiale woordvoerder, sê in ’n nuusverklaring Motswenyane is daaraan skuldig bevind dat sy in Augustus 2004 inligting weerhou het met die doel om die werkgewer, persoon of diens te benadeel.
As vonnis bly Motswenyane se rang onveranderd, maar ’n salarisaanpassing is vir 12 maande gemaak. Die tweede aanklag waaraan sy skuldig bevind is, hou verband met ’n voorval op 17 Maart toe sy haar plig versuim het deur werksaamhede op ’n onbehoorlike wyse te verrig deur nie ’n opdrag na te kom nie.
Sy is ook skuldig bevind daaraan dat sy op 26 Julie 2004 haar plig versuim het deur werksaamhede op ’n onbehoorlike wyse te verrig deur nie ’n opdrag na te kom nie. Op ’n aanklag dat sy op 7 Oktober 2004 die polisie se gedragskode verontagsaam het deur nie inligting aan die LUR vir veiligheid en sekuriteit te verskaf nie, is sy vrygespreek. Die opgeskorte boete van R500 elk is vir aanklagte een en twee opgelê.
06-28-2006, 02:29 AM #836
Allemintige salarisse vir personeel laat oë rek
WELKOM. – ’n Bode wat jaarliks R170 035 in sy sak steek, is deel van die uitvoerende burgemeester van Matjhabeng, me. Mathabo Mokapo, se voorgestelde personeelsamestelling wat hier op die raadsvergadering terugverwys is.
Dit sal die raad jaarliks R5,9 miljoen uit die sak jaag as Mokapo se personeel teen die voorgestelde salarisse aangestel word.
In die motivering word aangevoer dat die uitvoerende burgemeester van Matjhabeng, die naasgrootste munisipaliteit in die Vrystaat, nog nooit die nodige personeel gehad het om die kantoor ekonomies en doeltreffend te bestuur nie.
Volgens Mokapo se voorstel moet 25 personeellede aangestel word.
Dit sluit in ’n personeelhoof, regsadviseur, sekretaris, bestuurder van protokol en spesiale programme, bestuurder van kommunikasie, woordvoerder van die burgemeester, twee kommunikasiebeamptes, uitvoerende sekretaris, jeugontwikkelingsbeampte, koördineerder van geslags- en gestremdheidsaangeleenthede, koördineerder MIV/vigs-strategie, koördineerder van die program teen morele agteruitgang, tien sekretarisse, registrasieklerk en bode.
Die personeelhoof en regsadviseur se salarisse beloop R416 761 per jaar.
Die voorgestelde ondersteuningspersoneel van die speaker se salarisse beloop R1,5 miljoen per jaar.
Die DA het, sonder teenstand van die ander partye, aanbeveel dat die voorstel terugverwys word. Daar is onder meer gevra dat posbeskrywings aan die raad voorgelê moet word.
Intussen is die salaris van R650 000 van die munisipale bestuurder, dr. Ben Malakoane, deur die raad goedgekeur en aanvaar. Dit is sy totale salarispakket.
06-28-2006, 02:35 AM #837
Minister se uitspraak nié ‘groen lig vir rampokkery’
JOHANNESBURG. – In konfrontasies met moorddadige roofbendes soos dié naweek in Johannesburg, mag die polisie wel skiet met die doel om te dood, maar slegs wanneer dit in selfverdediging absoluut nodig is.
Uitsprake deur die minister van veiligheid en sekuriteit, mnr. *Charles Nqakula, dat polisielede enigeen wat ’n vuurwapen op hulle rig, sal doodskiet, is daarom nie ’n groen lig vir rampokker-offisiere om te maak soos hulle wil nie.
Só het prof. Marinus Wiechers, oudhoogleraar in die regte aan Unisa, gister gesê.
Ná die naweek se skietery in *Jeppestown waarin agt rowers en vier polisielede dood is, het Nqakula, politieke hoof van die polisie, dit onomwonde gestel dat die polisie die reg het om hulself in sulke situasies te beskerm, selfs met “maksimum geweld”.
“Enigeen wat ’n vuurwapen op ’n polisielid rig, sal doodgeskiet word,” het hy Sondagaand aan die SAUK gesê.
Polisielede is al in die verlede aangekla as hulle vermeende misdadigers geskiet het sonder dat die betrokke polisielid se eie lewe in *gevaar was.
Volgens Wiechers kan die minister se opmerkings enersyds vertolk word as ’n teken dat “die polisie bo die reg is, ’n tipe superbende wat skiet sonder om vrae te vra”.
“Dán sou ons in ’n rampokkerstaat verval. Dit mag nooit gebeur nie.”
Hy meen die regsposisie bly onveranderd.
“Ek sou hoop Nqakula het bloot die huidige regsposisie sterk beklemtoon, dat as ’n polisielid se lewe bedreig word, hy of sy in selfverdediging mag optree. Polisie werk in baie gevaarlike omstandighede en daar word makliker op hulle geskiet as op jou en my,” het Wiechers bygevoeg.
Nqakula se nuutste opmerkings volg op sy onlangse uitspraak in die parlement, toe hy gesê het diegene wat kla oor misdaad moet liefs die land verlaat.
Volgens mnr. Steve Mabona, woordvoerder van die onafhanklike klagtedirektoraat, wat klagtes teen polisielede ondersoek, bevestig Nqakula se jongste uitsprake dat die polisie die reg het om misdadigers hard by te kom.
“Die polisie het die reg om sterk op te tree. Moenie dink dat as hy hulle aanval, hulle nie in ’n posisie is om op te tree nie,” het Mabona gesê.
“Hierdie bendes gebruik onwettige vuurwapens soos AK-47’s, en hulle rig dit op die polisie. As daar ’n onmiddellike bedreiging van jou lewe is, moet jy optree.”
06-28-2006, 02:37 AM #838
‘Agtergelaat vir ’n wrede einde’
LADISMITH. – ’n Verswakte boelterriër-teef, Bekka, wat glo maande lank in haglike toestande in ’n toegeboude agterplaas aangehou is, moes uiteindelik van kant gemaak word.
“Die Karoo Animal Protection Society (Kaps) het ’n klag van dieremishandeling aanhangig gemaak teen die eienaars van ’n boelterriër wat in ’n agterplaas met 2 m hoë mure aangehou is,” het me. Colette Teale, Kaps se voorsitter, gister gesê.
Die polisie op Ladismith het bevestig dat so ’n klag ingedien is en dat die saak ondersoek word.
Bekka is in die agterplaas van ’n padstal net buite Ladi*smith op pad na Zoar aangehou. Sy is klaarblyklik agtergelaat toe die vorige eienaars verhuis het, en die huidige eienaar het steeds gewag dat hulle haar kom haal.
Die bure, en selfs toeriste wat die padstal besoek, het sedert April gekla oor Bekka se toestand en haar woonomstandighede.
Teale is verlede week genoodsaak om oor die toegemesselde hek van dié agterplaas te klim om die verwaarloosde, siek dier te verwyder.
“Sy het net daar tussen die hondemis gelê, sy was te swak om te beweeg en sy het gekrioel van die vlooie. Sy kon klaarblyklik nie meer hoor of sien nie, en het eers gereageer toe ek aan haar raak.”
Mnr. Moegamat America, ’n DBV-inspekteur op Worcester, wat saam met *Teale beslag gelê het op die hond, het die dier ondersoek en hulle het saam besluit dat die verswakte dier pynloos doodgemaak moet word, soos die Diere*beskermingswet vereis.
“Die hond het swaar geloop en kon blykbaar nie meer sien nie. Sy het ’n velprobleem gehad en daar was honderde vlooie op haar. Sy het ook ernstige oorinfeksie gehad. Ons kon sien sy ly,” het America vertel.
“Dis die eerste keer dat ek ’n hond sien wat so aangehou word. Wat my verskriklik gepla het, is dat die hond so afgeskort is, sonder ’n manier om uit te kom. Hoe kan jy ’n dier so los?” het hy gevra.
Die karkas is na die DBV op Worcester geneem, waar twee afsonderlike veeartse nadoodse ondersoeke gedoen het. “Ek is desperaat om te weet presies wat daar aangegaan het,” het America gesê.
“Ons weet die dier het gely, maar dit moet ook bewys kan word. Daarvoor is die veeartsverslae nodig, sodat die hof self kan besluit.”
Dr. Yvonne Robson, ’n veearts van Kaapstad, het in haar verslag gesê die hond was maer en het ’n hoë parasietlading gehad. Sy het ’n chroniese velsiekte en langdurige oorinfeksie gehad, haar tande was afgeslyt, en sy het waarskynlik konstant pyn verduur.
“Daar is verlede Vrydag ’n hofaansoek gebring teen Teale op sterkte waarvan ’n voorlopige bevel deur die hof verleen is dat die hond teruggelewer moes word,” het mnr. Tielman Roos, die eienaars se prokureur, gesê.
“Teale het in daardie stadium nog nie aangedui dat die hond reeds uitgesit is nie.”
06-29-2006, 06:53 AM #839
Graag nooi ek u om deel te neem aan 'n petisie om 'n referendum uit te roep vir die herinstelling van die doodstraf in Suid-Afrika, vir gewelddadige misdade soos moord met verswarende omstandighede.
Ons het sekerlik die mooiste land in die wêreld, maar tans is hier moord en doodslag wat geen mens nog ooit beleef het nie. Kinders, vrouens en mans word deur moordenaars om die lewe gebring, sonder enige meegevoel. Suid-Afrikaners verlaat tans die land as gevolg van die hoë misdaad- en moordsyfer.
Wanneer die moordenaars wel gevang word, word hulle op die belastingbetalers se geld lewenslank of somtyds net vir 'n minimale tyd van 10 jaar tronk toe gestuur - waarna hulle uitkom om verder moord te pleeg. Ons swaarverdiende geld word op moordenaars uitgegee wat ons vriende en familie om die lewe bring - sonder om eers te twyfel!
Indien u 'n Suid-Afrikaanse burger is met stemreg, vul asseblief die nodige velde in op die volgende bladsy met u volle besonderhede. Hierdie inligting sal vertroulik hanteer word. Politieke partye is reeds genader wat die publiek sal ondersteun en ons stemreg na die parlement neem.
Ek bedank u vir u tyd en ondersteuning in hierdie verband. Kom besoek gerus weer hierdie webwerf vir die nuutste verwikkelinge oor ons petisie.
06-29-2006, 07:19 AM #840
Baba brand toe sandbak met spiritus ontplof
'n Sewe maande oue babameisie glimlag weer nadat sy erge brandwonde aan haar gesig en die res van haar lyfie opgedoen het toe 'n houer vol sand en brandspiritus tydens 'n vleisbraai naby haar ontplof het.
Ashanté Breedt van die Vastfontein-hoewes, noord van Pretoria, het ernstige brandwonde opgedoen in dié fratsongeluk. Mnr. Johan Breedt, Ashanté se pa, het gesê die ongeluk het vroeër vandeesmaand gebeur terwyl hulle saam met vriende en familie, wat op dieselfde kleinhoewe woon, 'n vuur wou aansteek.
Volgens Breedt het van die mans sand in 'n houer gegooi, brandspiritus bygevoeg en dit aan die brand gesteek. "Dit het ongelukkig ontplof," het hy gesê.
Breedt was ten tyde van die voorval in die huis en Ashanté se ma, me. Elize Grobler, was by die werk.
Volgens hom het niemand aanvanklik agtergekom sy dogtertjie, wat in haar loopring was, is besig om te brand nie.
"Almal se aandag was op Hannes de Koker (17) gevestig, omdat sy klere aan sy lyf begin brand het. Hy is gelukkig nie beseer nie."
Dit was die agtjarige Geraldine de Koker, Ashanté se tannie, wat raakgesien het die babameisie brand.
"Ek het gesien die houer ontplof en toe het die vlamme opgeskiet. Ek het na Ashanté gekyk en toe sien ek haar hare is swart en daar is vlamme op haar gesig.
"Ek het groot geskrik en by die huis ingehardloop om my ma te roep. My ma het eers gedink dit is dalk 'n slang of iets," het Geraldine vertel.
Ashanté se gesig, gedeeltes van haar kop, haar regteroor, regterarm én regterbeen het brandwonde opgedoen. Sy is sedertdien uit die Pretoriase Akademiese-hospitaal ontslaan.
Grobler het gesê 'n e-pos wat die ronde doen oor Ashanté waarin beweer word dat hulle swak diens by dié hospitaal gekry het, is vol valshede. Volgens haar was die diens uitstekend.
Mnr. Johan Pieterse, woordvoerder van die Tshwane-nooddienste, het gesê spiritus is hoogs vlambaar en dat dit nie naby oop vure gehou moet word nie.
"Ouers moet ook nie hul kinders naby oop vure toelaat nie en spiritus moet veilig gebêre word."
Page generated in 0.28835 seconds with 15 queries